कुहेस (कविता)
कुहेस ।
 एखनहु धरि लगलहि अछि ।
 हटि रहल शनैः शनैः ।
 मुदा, एखनहु धरि लगलहि अछि । ।
 मैथिलीक अस्तित्व पर लागल कुहेस ।
 मिथिलाक मानचित्र पर लागल कुहेस ।
 मैथिलक मैथिल होएबा पर लागल कुहेस ।
 छँटि रहल शनैः शनैः ।
 मुदा, एखनहु धरि लगलहि अछि । ।
 बिकास कए रहल अछि ई राज्य ।
 विकाश कए रहल अछि अपन देश ।
 मिथिलाक ऊपर सरिपहुं घनगर कुहेस ।
 फाटि रहल शनैः शनैः ।
 मुदा, एखनहु धरि लगलहि अछि । ।
 अगनित पीढ़ीसँ चलि रहल ओ प्रश्न ।
 ओएह भात - रोटी - भुखमरीक प्रश्न ।
 ओएह उच्चतर नीक शिक्षाक प्रश्न ।
 सृजन करैछ नित कुहेस ।
 तेँ, एखनहु धरि लगलहि अछि । ।
 मैथिली पाक्षिक इण्टरनेट पत्रिका "विदेह" केर 219म अंक (01 फरबरी 2017) (वर्ष 10, मास 110, अंक 219) केर "पद्य" स्तम्भमे प्रकाशित । 